Mto Moulouya

Mto Moulouya (kwa Kiberber: Iɣẓer n Melwect; kwa Kiarabu: وادي ملوية) ni mto wenye urefu wa kilomita 520 (sawa na maili 320) uliopo upande wa mashariki mwa nchi ya Moroko. Vyanzo vya mto huu vinapatikana katika Milima ya Ayachi iliyopo kwenye safu ya milima ya Atlas ya Kati. Mto huu unamwaga maji yake katika Bahari ya Mediteranea karibu na mji wa pwani wa Saïdia, uliopo kaskazini-mashariki mwa Moroko. Kiasi cha maji katika mto huu hubadilika mara kwa mara kulingana na majira ya mwaka. Maji ya Mto Moulouya yanatumiwa kwa kiasi kikubwa kwa ajili ya kilimo cha umwagiliaji, ambapo mabwawa mawili makubwa—Bwawa la Hassan II na Bwawa la Mohamed V—yamejengwa ili kuhifadhi maji hayo. Eneo la mdomo wa mto huu limehifadhiwa kisheria chini ya Mkataba wa Ramsar tangu mwaka 2005 kutokana na umuhimu wake kiikolojia. Historia Kihistoria, mto huu ulijulikana kwa majina mbalimbali ya kale kama vile Malva, Malua, au Molochath. Inasemekana majina haya yanatokana na mzizi wa neno la Kisemiti linalomaanisha "chumvi," ingawa hakuna ushahidi wa kutosha wa kiakiolojia uliothibitisha kuwepo kwa uzalishaji mkubwa wa chumvi kwenye mto huo katika zama za kale. Kati ya mwisho wa karne ya nne na mwanzo ya karne ya tatu KK, mto huu ulifanya kazi kama mpaka wa asili uliotenganisha Ufalme wa Mauri upande wa magharibi na Ufalme wa Masaesylli upande wa mashariki. Mto huu pia ulitajwa na mwanahistoria wa Kirumi Titus Livius (Livy) katika maandiko yake ya kale. Aidha, katika karne za baadaye, maandiko ya kifasihi ya Ulaya kama vile Historia Brittonum (mwaka 828) na maandiko ya Geoffrey of Monmouth (mwaka 1136) yalihusisha mto huu na safari za hadithi za kale kuelekea Mauretania na Hispania. Katika karne ya 20, Mto Moulouya ulikua mpaka wa kisiasa ambapo ulifanya kazi kama mpaka wa mashariki wa Jamhuri ya Rif katika miaka ya 1920. Hadi kufikia mwaka 1956, mto huu pia ulikuwa mpaka wa mashariki wa eneo lililokuwa chini ya ulinzi wa Hispania nchini Moroko (Spanish Protectorate). Kabla ya ukoloni wa Ufaransa, mto huu mara nyingi ulitambuliwa kama mpaka uliotenganisha mamlaka ya Algiers (Algeria ya sasa) na falme zilizotawala Moroko, ambapo mapigano makubwa kati ya pande hizo mbili yalishawahi kutokea mtoni hapo mwaka 1692. Ikolojia na uhifadhi Licha ya umuhimu wake mkubwa kama makazi ya viumbe hai wakiwemo ndege kama heroe, mfumo wa ikolojia wa Mto Moulouya unakabiliwa na changamoto kubwa za kimazingira. Mto huu umekuwa ukipokea majitaka kutoka kwenye makazi ya watu pamoja na mabaki ya kemikali za kilimo kutoka kwenye mabonde ya juu ya mto. Katika nusu ya kwanza ya mwaka 2011, janga kubwa la kimazingira lilitokea mtoni humo ambapo maelfu ya samaki walikutwa wamekufa kando ya mto huo. Vikundi vya utunzaji wa mazingira nchini Moroko vilinyooshea kidole uchafuzi uliotokana na kiwanda cha kusafisha sukari cha Sucrafor, kilichopo karibu na eneo hilo. Ripoti za mazingira zilionyesha kuwa maji ya mto karibu na mji wa Zaio yalibadilika rangi kuwa meusi na kutoa harufu mbaya, na wafugaji wa maeneo hayo waliripoti kupoteza mifugo yao baada ya kunywa maji hayo ya mto yaliyokuwa na sumu. Marejeo Trakadas, Athena (2016-01-22). "Oued Moulouya". Fish-Salting in the Northwest Maghreb in Antiquity: A Gazetteer of Sites and Resources. Archaeopress Publishing Ltd. ISBN 978-1-78491-242-0. Iliwekwa mnamo 2025-10-26. Tanbihi